## **Splošne določbe o izjemah od avtorske pravice (člena 6(1) in 17a, zdaj 7(1) in 25)**

Evropski parlament predlaga določbo člena 6(1) (zdaj 7(1)), v skladu s katero bi se smelo določeno delo prosto uporabljati le pod eno samo izjemo, npr. delo, ki ga knjižnica da na voljo pod izjemo za razprodana dela, se kasneje ne sme uporabiti še na podlagi izjeme za TDM. Takšne omejitve v praksi niso izvedljive in močno omejujejo proste uporabe s strani različnih uporabnikov in za različne namene. Noben drug mednarodni akt na področju avtorskih pravic ne predvideva podobnih omejitev, proste uporabe se lahko kumulirajo glede na namen, ki ga posamezna uporaba zasleduje (izobraževanje, ohranjanje dediščine, raziskovanje, poročanje o dnevnem dogajanju, itd.). MIZŠ tej določbi nasprotuje.

MIZŠ sicer podpira predlog člena 17a (zdaj 25), da se v Direktivo izrecno doda člen, da smejo države članice obdržati ali uvesti širše izjeme, kot jih predvideva Direktiva, v vsakem primeru pa Direktiva glede izjem in omejitev, ki jih predvideva, predstavlja minimum harmonizacije, kar pomeni, da morajo države članice uvesti vsaj izjeme po Direktivi.